Riaan groet nuusateljee – dié keer finaalRiaan Cruywagen (Foto: Argief) Die legendariese Afrikaanse ankeraanbieder en televisieman Riaan Cruywagen (72) gaan Donderdagaand vir die heel laaste keer ŉ oorsig van die afgelope dag se nuusgebeure op kykNET Verslag lewer – en dié keer groet hy die nuusateljee finaal. kykNET het dié nuus Donderdag bekend gemaak. Cruywagen, voorheen SABC2-nuusanker, is al vir vyf jaar betrokke by dié kanaal as ankeraanbieder van die kykNET se programme Dagbreek en kykNET Verslag. Dié vaarwel kom nadat Cruywagen in 2012, ná 37 jaar by SABC2 as ankeraanbieder, dié kanaal gegroet het. Hy is steeds die persoon wat die langste in diens van die SAUK was as aanbieder. Hy is as “ŉ Afrikaanse ikoon” deur die ATKV aangewys, het ŉ toekenning vir die bevordering van Afrikaans van die Rapportryers ontvang en die Edgars-klub het hom as die beste mans-televisieaanbieder aangewys. Cruywagen sal steeds as aanbieder van die program Met ŉ huppel in die stap te sien wees. kykNET Verslag word Donderdagaand om 21:30 uitgesaai op kykNET, DStv kanaal 144. Hou Maroela Media dop vir ŉ volledige onderhoud met Cruywagen. Lees meer op kykNET.